Veðrið undanfarna daga hefur verið gott fyrir vatnsbúskapinn hér á Vesturlandi , en ekki endilega að sama skapi hagfellt fyrir veiðimenn . Ár hafa verið í foráttuvexti og sumar flætt yfir bakka sína . Að sama skapi hefur rok og rigning haft þau áhrif á veiðivötn að þau hafa orðið kakóbrún að lit og ekkert verið hægt að veiða í þeim . Þannig var opnunin á Arnarvatnsheiði um miðja síðustu viku fremur blaut . Hvöss vestanátt á miðvikudag og fimmtudag gerði það að verkum að flest vötnin á Heiðinni voru gruggug og því veiddu flestir lítið og sumir ekkert fyrstu dagana . Þar hefur nú veður gengið niður og silungurinn farinn að taka vel eftir veiðistopp allt frá því í fyrrahaust .